
A Pannonhalmi Bencés Főapátság 18. századi gyökerű ásványgyűjteményének első ötven éve: történeti és ásványtani feldolgozás a mai gyűjteményi rekonstrukció segítésére

A Pannonhalmi Bencés Főapátság 18. századi gyökerű ásványgyűjteményének első ötven éve: történeti és ásványtani feldolgozás a mai gyűjteményi rekonstrukció segítésére
Az ELTE Természetrajzi Múzeum, Magyar Természettudományi Múzeum ásványtára és a Miskolci Egyetemen őrzött selmeci gyűjtemény mellett Magyarországon ma a pannonhalmi gyűjtemény tekint vissza a legnagyobb múltra. Az előbbi három rendszerezése megfelel a mai kor tudományos követelményeinek. A főapátsági gyűjteményben – az ELTE szakmai támogatásával – 2021-ben kezdődött meg a rendszerező és rekonstrukciós munka. Jelen dolgozat is e program keretében készült.
Munkám összegzéseként megállapítható, hogy pontosítottam a Pannonhalmi Bencés Főapátság ásványgyűjteményének 1802 és 1851 közötti időszakának történetét. Eredményeim alapján a gyűjtemény mai korszerű feldolgozása, a példányok azonosítása lehetővé, illetve lényegesen könnyebbé vált.
Kutatásom nyomán először sikerült azonosítani az összes meglévő ásványjegyzék szerzőjét, keletkezési időpontját, tudományos hátterét, szerepét és viszonyukat, valamint értelmezni a korai jelöléseket (címkék, cédulák).
Mindezek alapján igazoltam, hogy a Pannonhalmi Bencés Főapátság ásványgyűjteménye jelentős azonosítható XVIII. századi részt tartalmaz.



